钦定古今图书集成/明伦汇编/家范典/第030卷 > 《思亲诗》魏·王粲
## 钦定古今图书集成/明伦汇编/家范典/第030卷 > 《思亲诗》魏·王粲

“穆穆显妣，德音徽止。思齐先姑，志侔姜姒。躬此劳瘁，
鞠予小子。小子之生，遭世罔宁。烈考勤时，从之于征。
奄遘不造，殷忧是婴。咨于靡及，退守祧祊。五服荒离，
四国分争。祸难斯逼，救死于颈。嗟我怀归，弗克弗逞。
圣善独劳，莫慰其情。春秋代逝，于兹九龄。缅彼行路，
焉托予诚。予诚既否，委之于天。庶我显妣，克保遐年。”
亹亹惟惧，心乎如悬。如何不吊，早世徂颠。于存弗养，
于后弗临。遗愆在体，惨痛切心。形景尸立，魂爽飞沉。
在昔《蓼莪》，哀有馀音。我之此譬，忧其独深。胡宁视息，
以济于今。岩岩丛险，则不可摧。仰瞻归云，俯聆飘回。
飞焉靡翼，超焉靡阶。思若流波，情似坻颓。诗之作矣，
情以告哀。